તનતોડ મહેનત કરતા જગતના તાતને તેની ઉપજના સારા ભાવ મળે તે માટે વાયદા બજારમાં ખેતપેદાશોના વેપાર પર પ્રતિબંધ લાદવામાં આવે તેવી માંગણી સાથે ભુજમાં કચ્છ જિલ્લાના આશરે સાડા છથી સાત હજાર ખેડૂતોએ એકત્ર થઇને રેલી યોજીને કલેક્ટરને આવેદનપત્ર પાઠ્વ્યું હતું. આવેદનપત્રમાં પોષણક્ષમ ભાવ, સિંચાઇ, વીજ અને મહેસૂલ સહિતના પ્રશ્નો વણી લેવામાં આવ્યા હતા. કચ્છ જિલ્લા ભારતીય કિસાન સંઘ દ્વારા પ્રદેશના આદેશથી યોજાયેલા કાર્યક્રમમાં ઉપસ્થિત હજારો ખેડૂતોને સંબોધતાં જિલ્લા પ્રમુખ હંસરાજ કેસરાણીએ જણાવ્યું હતું કે આગામી સિઝનમાં બજારમાં આવનારા ઘઉં, બટેટા, રાયડો, ધાણા, જીરૂ સહિતના પાકોને બોનસ સહિત ખરીદવાના કેન્દ્રો તાત્કાલિક ચાલુ કરવામાં નહીં આવે તો ધરતી પુત્રો દેવામાં ડૂબી જશે.